פירוש נוסף ערך זה עוסק במוזיקאי ושחקן אמריקאי. אם התכוונתם למותג של תה קר, ראו אייס T.
פירוש נוסף ערך זה עוסק באישיות משחק. אם התכוונתם לתה קר (Iced tea), ראו תה קר.

אייס-טי, 2006
**טרייסי מרו** (באנגלית: **Tracy Marrow**; נולד ב-16 בפברואר 1958), הידוע בשם הבמה **אייס-טי** (Ice-T), הוא מוזיקאי ושחקן אמריקאי. מתחילת שנות השמונים הוציא אייס-טי שמונה אלבומי מוזיקה בסגנון היפ הופ, ראפ והבי מטאל, והיה ממקימי להקת ההבי-מטאל הידועה "בודי קאונט". במקביל שיחק בסרטים וסדרות טלוויזיה רבות, ביניהן ידועה בעיקר דמותו של הבלש המשטרתי פין טוטואולה מסדרת המשטרה של NBC "חוק וסדר: מדור מיוחד", אותה הוא מגלם משנת 2000.

ביוגרפיה
--------

### ילדות ונעורים

נולד בניוארק שבניו ג'רזי. אמו נפטרה לאחר התקף לב כשהיה בן 9, ואביו נפטר מאותה סיבה ארבע שנים מאוחר יותר. בגיל 13 עבר להתגורר בבית משפחת דודתו בלוס אנג'לס שבקליפורניה. ב-1976, במהלך סיום לימודיו בבית הספר התיכון, נולדה בתו הראשונה מחברתו, והם גידלו אותה תוך כדי לימודיהם. בתקופה זו הוא חבר לכנופיות רחוב וניסה להתפרנס בדרכים לא חוקיות, בהן פריצה למכוניות וסחר בסמים. לאחר התיכון שירת אייס-טי בצבא ארצות הברית במשך ארבע שנים, וגם במהלכן היה מעורב בגנבות ונכלא, ובתקופות מסוימות עסק בסרסרות בהוואי. 

במהלך שירותו הצבאי החל להתעניין במוזיקת היפ הופ, ולכתוב מוזיקת ראפ משלו. לאחר שחרורו מהצבא, החליט להתרחק מחיי הפשע ולהתמקד במוזיקה. בהוקרה למושא הערצתו, הסופר והסרסור-לשעבר אייסברג סלים, אימץ את שם הבמה "אייס-טי", ועבד תחילה כ-די ג'יי במסיבות. הוא נפרד מחברתו ואם בתו, והמשיך מדי פעם בפעילות פלילית, כגון שוד חנות תכשיטים עם חבריו מהתיכון.

### קריירה מוזיקלית

אייס-טי בהופעה עם להקתו בודי קאונט, 2006
ב-1982 פגש את המפיק ויליאם סטרונג בחברת התקליטים סאטורן, והקליט את הסינגל הראשון שלו, "Cold Wind Madness"‏ (The Coldest Rap), שזכה להצלחה בחוגי מוזיקת שוליים, אך לא הושמע בתחנות הרדיו. בתקופה זו נפצע אייס-טי בתאונת דרכים, וכשיצא מבית החולים החליט שלא לחזור לעולם הפשע ולהתמקד בקריירת ראפ.

ב-1986 יצא הסינגל השני שלו, "6 'in the Mornin", שזכה להצלחה במועדונים. אלבומו הראשון, "Rhyme Pays", יצא ב-1987 בהפקת חברת "Sire Records", והגיע במכירות לדרגת תקליט זהב. ב-1988 יצא אלבומו השני, "Power", תחת לייבל עצמאי משלו, "Rhyme Syndicate"; גם תקליט זה זכה למעמד אלבום זהב. אלבומו הבא, "The Iceberg/Freedom of Speech... Just Watch What You Say", יצא ב-1989 וביסס את הפופולריות שלו בעולם הראפ.

אלבומו הרביעי והידוע ביותר, "O.G. Original Gangster"‏ (1991), נחשב לאחד החשובים בעולם הראפ, שהגדיר את מוזיקת הגנגסטה ראפ. אחד השירים באלבום, "בודי קאונט", בוצע על ידי להקה הבי מטאל חדשה שהקים, בודי קאונט; אייס-טי יצא עם הלהקה לסיבוב הופעות מוצלח, וזכה לפופולריות בקרב בני נוער וחובבי מוזיקה אלטרנטיבית. בהמשך השתתף בסינגל "Back on the Block" לצד אמנים ידועים נוספים, ביצירה של קווינסי ג'ונס שהיוותה שילוב של ראפ, ג'אז, פאנק וסול; על פרויקט זה זכה אייס-טי, יחד עם חברי הקבוצה של ג'ונס, בפרס גראמי.

אחד השירים הבאים שהוציאה להקת בודי קאונט, "Cop Killer", על נקמה בשוטרים שפועלים בגזענות כנגד שחורים, ספג ביקורת והתנגדות מאיגוד הרובאים הלאומי וארגוני שוטרים שונים; האלבום הראשון של הלהקה, "בודי קאונט", הוצא לפיכך מחדש ב-1992, ללא השיר השנוי במחלוקת. בעקבות הפרשה חזרה בה חברת התקליטים של טיים וורנר מכוונתה להוציא את אלבומו הבא של אייס-טי, שכלל את השיר. האלבום "Home Invasion" יצא ב-1993 במסגרת חברת "Priority Records", והגיע למקום ה-14 במצעד בילבורד 200. אייס-טי המשיך בשיתופי פעולה עם אמנים נוספים, בהם הופעת אורח באלבום של בלאק סבאת' (1995). ב-1996 יצא אלבומו "VI - Return of the Real",‏ וב-1999 יצא אלבומו "The Seventh Deadly Sin".

לאחר הפסקה ארוכה, יצא אלבומו הבא של אייס-טי, "Gangsta Rap", רק בשנת 2006. עטיפת האלבום הפרובוקטיבית, שכללה את תמונתם של אייס-טי ואשתו הטרייה, הדוגמנית ניקול "קוקו" אוסטין, שוכבים עירומים במיטה, קיבלה ביקורות שליליות; גם תוכני האלבום עצמו לא זכו להתלהבות מצד מבקרי המוזיקה. כיום ממשיך אייס-טי בשיתופי פעולה מוזיקליים עם אמנים ולהקות הארד רוק ומטאל רבות.

קריירת משחק
-----------

בשנת 1984 אייס-טי הופיע לראשונה בתפקיד משנה בסרט הקולנוע "שיגעון הברייקדאנס" שעסק בברייקדאנס, בבימויו של הבמאי הישראלי יואל זילברג; הוא הופיע גם בסרט ההמשך "Breakin' 2: Electric Boogaloo" שנה לאחר מכן. ב-1991 כיכב בתפקיד בלש משטרה בסרט הפשע "New Jack City", לצד וסלי סנייפס. כן הופיע בתפקידי מנהיג כנופיה בסרטים "Ricochet"‏ (1991), לצד דנזל וושינגטון; ו"Trespass"‏ (1992), לצד ביל פקסטון. ב-1993 הופיע לצד כוכבי ראפ רבים בסרט הקומי "מי האיש?", וב-1994 כיכב בתפקיד הראשי בסרט הפעולה "Surviving the Game".

ב-1995 גילם סוחר סמים בסדרת הטלוויזיה "ניו יורק תחת מסווה", לאורך שתי עונות; על תפקידו זכה בפרס NAACP Image בקטגוריית שחקן משנה. ב-1997 היה שותף עם דיק וולף ביצירת סדרת הפשע של NBC‏ "Players", וכיכב בה בתפקיד הראשי, עד שהופסקה בתום העונה הראשונה. שיחק גם בסרט הסאטירי "המעדנייה". ב-1998 הופיע בתפקיד סרסור בסרט הטלוויזיה "Exiled: A Law & Order Movie", המבוסס על הסדרה הוותיקה "חוק וסדר" של וולף. שיתופי הפעולה הללו עם וולף הובילו אותו להציע לאייס-טי תפקיד קבוע בסדרה "חוק וסדר: מדור מיוחד", ומשנת 2000 הוא מגלם בה את הבלש המשטרתי פין טוטואולה, לצד כריסטופר מלוני (שפרש מהסדרה בסוף העונה ה-12), ומרישקה הרגיטאי. ב-2002 זכה בשנית בפרס NAACP, על תפקידו בסדרה זו.

לאורך השנים, במקביל להופעתו ב"חוק וסדר: מדור מיוחד", המשיך אייס-טי להופיע במספר סרטי טלוויזיה, סרטי תעודה ודיבוב משחקי וידאו. ב-2006 הופיע בתוכנית מציאות בת שישה פרקים על שמו, "Ice-T's Rap School", בערוץ VH1; בכל פרק בתוכנית לימד אייס-טי קבוצה של בני נוער מניו-יורק איך להפוך ללהקת היפ הופ טובה, ובסוף העונה הופיעה הקבוצה בפתיחת הופעתה של להקת פאבליק אנמי.

חיים אישיים
-----------

נוסף לבתו הראשונה, שנולדה בהיותו בן 18, נולד לאייס-טי בן מחברתו משנות השמונים דרלין אורטיז, ב-1992. ב-2005 נישא לדוגמנית ניקול "קוקו" אוסטין. 

מבחינה דתית, אייס-טי הוא אגנוסטי.

דיסקוגרפיה
----------

**אלבומי סולו**

* 1987: Rhyme Pays
* 1988: Power
* 1989: The Iceberg/Freedom of Speech...Just Watch What You Say
* 1991: O.G. Original Gangster
* 1993: Home Invasion
* 1996: VI - Return of the Real
* 1999: The Seventh Deadly Sin
* 2006 : Gangsta Rap
* **אלבומים עם בודי קאונט**
* 1992: Body Count
* 1994: Born Dead
* 1997: Violent demise: The Last Days
* 2006: Murder 4 Hire
* 2014: Manslaughter
* 2017: Bloodlust
* 2020: Carnivore
* 
* 
* 
*

קישורים חיצוניים
----------------

ויקישיתוף מדיה וקבצים בנושא **אייס-טי** בוויקישיתוף
* 

* אתר האינטרנט הרשמי של אייס-טי (באנגלית)
* אייס-טי, ברשת החברתית אקס (טוויטר)

* אייס-טי, ברשת החברתית אינסטגרם

* אייס-טי, במסד הנתונים הקולנועיים IMDb (באנגלית)

* אייס-טי, באתר AllMovie (באנגלית)

* אייס-טי, במסד הנתונים הקולנועיים KinoPoisk (ברוסית)

* אייס-טי, באתר אייטונס (באנגלית)

* אייס-טי, באתר ספוטיפיי

* אייס-טי, באתר Last.fm (באנגלית)

* אייס-טי, באתר AllMusic (באנגלית)

* אייס-טי, באתר MusicBrainz (באנגלית)

* אייס-טי, באתר דיזר

* אייס-טי, באתר Discogs (באנגלית)

* אייס-טי, באתר Songkick (באנגלית)

* אייס-טי, באתר SecondHandSongs

* אייס-טי, באתר MOOMA (בארכיון האינטרנט)

* אייס-טי, באתר בילבורד (באנגלית)
* על הביוגרפיה של אייס-טי, באתר גוגל ספרים
* Ice-T addresses group, provides inspiration,‏ 2009, באתר The Daily Targum

| פרס NAACP Image לשחקן משנה יוצא מן הכלל בסדרת דרמה |
| --- |
| 

|  |
| --- |
| אייס-טי (1996) ‏•‏‏ לואיס גוסט ג'וניור (1998) ‏•‏‏ אוסי דייוויס (1999) ‏•‏‏ קלרנס גיליארד (2000) ‏•‏‏ אוסי דייוויס (2001) ‏•‏‏ אייס-טי (2002) ‏•‏‏ גארי דורדאן (2003) ‏•‏‏ מקהי פייפר (2004) ‏•‏‏ מקהי פייפר (2005) ‏•‏‏ גארי דורדאן (2006) ‏•‏‏ עומאר אפס (2007) ‏•‏‏ עומאר אפס (2008) ‏•‏‏ טיי דיגס (2009) ‏•‏‏ דלרוי לינדו (2010) ‏•‏‏ טרנס הווארד (2011) ‏•‏‏ ג'יימס פיקנס (2012) ‏•‏‏ עומאר אפס (2013) ‏•‏‏ ג'ו מורטון‎ (2014) ‏•‏‏ ג'ו מורטון‎ (2015) ‏•‏‏ ג'ו מורטון‎ (2016) ‏•‏‏ ג'סי סמולט (2017) ‏•‏‏ ג'ו מורטון‎ (2018) ‏•‏‏ ג'סי ויליאמס (2019) ‏•‏‏ הארולד פרינו (2020) ‏•‏‏ מת'וד מן (2021) ‏•‏‏ מת'וד מן (2022) ‏•‏‏ מת'וד מן (2023) |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007330466705171
* BNE: XX1163458
* BnF: cb13931711k (data)
* GND: 119207087
* ICCU: RAVV091574
* ISNI: 0000 0003 6859 9809
* LCCN: n92023449
* MusicBrainz: 8a75ce0d-1df3-47cc-b076-ce2f4e8250f0
* NDL: 00468747
* NKC: xx0020493
* NLP: a0000001255349
* NTA: 123142768
* SNAC: w64b3b9t
* SUDOC: 074130218
* VIAF: 93602067
* WorldCat: lccn-n92023449

 |